Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 12.02.2013

 

S p r á v a
z kontroly  hospodárenia rozpočtovej organizácie
 Základná škola Kalinčiakova 12
_______________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------

Dušan Noga
riaditeľ ZŠ   

Február 2013

Návrh uznesenia	

Miestne zastupiteľstvo  

schvaľuje  

Správu z kontroly hospodárenia rozpočtovej organizácie
Základná škola Kalinčiakova 12

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na II. polrok 2012, schváleného  Miestnym zastupiteľstvom MČ B-NM  uznesením     č. 11/04 dňa  26. júna 2012 a v súlade so Zásadami kontrolnej činnosti samosprávy MČ B-NM,  miestny  kontrolór s pracovníčkami útvaru kontroly vykonal kontrolu rozpočtovej organizácie Základná škola na Kalinčiakovej  ul. č. 12.
	Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním, na príjmovú a výdavkovú časť rozpočtu, ako aj preverenie aktualizácie vnútorných noriem súvisiacich s výkonom kontroly a ich dodržiavanie.

S p r á v a 
z kontroly  hospodárenia rozpočtovej organizácie
 Základná škola Kalinčiakova 12
_________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na II. polrok 2012, schváleného uznesením MZ MČ B-NM č. 11/04                dňa 26.6.2012 a v súlade so Zásadami kontrolnej činnosti samosprávy                    MČ B-NM, kontrolu hospodárenia rozpočtovej organizácie Základná škola na Kalinčiakovej  ul. č. 12. 
	Cieľom kontroly bolo preveriť finančné hospodárenie kontrolovanej organizácie za roky 2010 a 2011 so zameraním na príjmovú a výdavkovú časť rozpočtu, ako aj preverenie aktualizácie vnútorných noriem súvisiacich s výkonom kontroly a ich dodržiavanie. 

Program kontroly bol zameraný na :

1. Bežné príjmy organizácie, t.j.
    -  príjmy z podnikania a vlastníctva majetku
    - administratívne a iné poplatky a platby
    - ostatné príjmy   
    - granty a transfery

2. Bežné výdavky organizácie, t.j.
     - materiál a služby   
     - rutinná a štandardná údržba
     -  ostatné tovary a služby

	Stav na úseku činnosti kontrolovanej organizácie bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly.  
	Porovnaním zisteného skutočného stavu so stavom požadovaným bolo zistené nasledovné :

	Základná škola Kalinčiakova 12 je rozpočtová organizácia s právnou subjektivitou, ktorej zriaďovateľom je Mestská časť Bratislava-Nové Mesto. Súčasťou uvedeného právneho subjektu nie je materská škola. Školský vzdelávací program je zameraný na podporu výkonnostného športu /ľadový hokej a futbal/ i na všeobecné pohybové činnosti /hádzaná a volejbal/. 
Na škole je zriadený Školský klub detí, ktorý poskytuje výchovu a vzdelávanie mimo vyučovania pre deti 1. - 4. ročníka základnej školy, v čase mimo vyučovania zapísané do oddelení a krúžkov. Súčasťou ŠKD je aj školský športový oddiel futbalovej prípravky a krúžky ľadového hokeja a futbalu. Uvedené krúžky sú financované zo vzdelávacích poukazov a z príspevkov rodičov. V rámci ŠKD pracujú na škole aj iné krúžky, a to krúžok výpočtovej techniky, hádzanársky krúžok, krúžok šikovných rúk, krúžok slovenského jazyka, krúžok anglického jazyka, výtvarný krúžok a volejbalový krúžok.
Školské stravovacie zariadenie je súčasťou školy, ktoré zabezpečuje stravovanie žiakov školy a školských zamestnancov. Školská jedáleň na základe objednávky zabezpečuje i stravu pre mládežnícke turnaje organizované klubmi, resp. zväzmi.
Pre kontrolované obdobie rokov 2010 a 2011 si rozpočtová organizácia zriadila hospodárske strediská na sledovanie príjmov a výdavkov rozpočtu subjektu verejnej správy. Jedná sa o strediská ZŠ, ŠKD a ŠJ. Účtovná evidencia je spracúvaná pomocou výpočtovej techniky, a to programovým vybavením od firmy TRIMEL pre spracovanie účtovníctva, faktúr, pokladne a evidencie majetku a na spracovanie miezd používa programové vybavenie od spoločnosti VEMA. 
Kontrolná skupina vychádzala pri preverovaní rozpočtového hospodárenia organizácie z hlavných kníh hospodárenia školy, účtovných kníh, účtovných  výkazov, finančných výkazov, zo záznamov z finančného usporiadania ZŠ Kalinčiakova k rozpočtu MČ B-NM za rok 2010 a rok 2011, z  rozborov hospodárenia  školy, schváleného príspevku od zriaďovateľa za uvedené obdobie, výsledkov inventarizácie vykonanej v kontrolovaných rokoch, ďalej z odberateľských faktúr a dodávateľských faktúr a príjmového a výdavkového účtu organizácie. 

	Preverovaná  organizácia účtuje v sústave podvojného účtovníctva podľa opatrenia MF SR č. MF/16786/2007-31 z 8.8.2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové a príspevkové organizácie, štátne fondy, obce a VÚC v znení neskorších zmien a predpisov.           V zmysle zákona č. 431/2002 Z.z. o účtovníctve v znení n.p. a v zmysle vyššie uvedeného opatrenia MF SR má kontrolovaná organizácia vypracovanú Smernicu pre vedenie účtovníctva. Za účelom jednotného postupu pri výkone jednotlivých pracovných činností má organizácia vypracované, resp. aktualizované v súlade         s príslušnými právnymi predpismi a súvisiacimi predpismi ďalšie vnútorné normy, ako Pracovný poriadok, účinný od 1.1.2012, Mzdový poriadok, účinný od 1.11.2009,  Organizačný poriadok, účinný od 1.9.2011 a iné interné predpisy, ktorých dodržiavanie bolo preverené priebežne pri kontrole jednotlivých činností zamestnancov školy. 	

	Kontrolovaný subjekt v preverovanom období hospodáril s rozpočtom schváleným MZ MČ B-NM a pri jeho zostavovaní sa riadil záväznými ukazovateľmi určenými zriaďovateľom. 
	Finančné hospodárenie školy bolo v roku 2010 z pohľadu rozpočtovania na úseku prenesených kompetencií sťažené z dôvodu poklesu počtu žiakov a tým aj znížením dotácií na prevádzku školy vo výške 14.499,- €. Rozpočtovým opatrením starostu MČ B-NM č.21/2010 sa znížili pôvodne plánované bežné výdavky v objeme 485.625,- € na 471.126,- €. Rozpočtovým opatrením starostu MČ B-NM č. 27/2010 bol povolený presun rozpočtových prostriedkov v časti bežných výdavkov vo výške 21.534,- € z ekonomickej oblasti do oblasti vzdelávania na riešenie ohlásenej havárie elektroinštalačných rozvodov. 
V roku 2011 boli rozpočtovým opatrením starostu MČ B-NM č. 28, 36 a 37  bežné výdavky pôvodne plánované v objeme 454.642,- €  zvýšené na 490.853,- €, t.j. o 36.211,- €. Jednalo sa o zvýšenie rozpočtových prostriedkov v časti bežných výdavkov pre prenesené kompetencie vo výške 21.211,- € a o sumu 15.000,- € na výmenu okien a čiastočnú rekonštrukciu elektroinštalácie a školského ihriska. Kontrola použitia uvedených rozpočtových prostriedkov je zahrnutá v bode 2/ Správy – Výdaje organizácie. 

k bodu 1/
 
	Kontrolou príjmovej časti rozpočtu organizácie ZŠ Kalinčiakova boli preverené bežné príjmy z podnikania a vlastníctva majetku, administratívne a iné poplatky, platby, granty, transfery, dotácie poskytnuté zriaďovateľom, ako i finančné dary za obdobie rokov 2010 a 2011.
	Príjmový rozpočtový účet 223 000 je ku koncu roka 2010 a 2011 nulový. Uvedený stav je zdokladovaný výpismi z banky ku dňu 31.12.

	Tvorenie rozpočtu v oblasti príjmov za rok 2010 bolo celkovo v objeme 74.696,22 €, čo je plnenie na 179,3%. Uvedené plnenie bolo ovplyvnené aj zvýšením počtu  a ceny prenájmov nebytových priestorov pre organizácie, prenájmom kuchyne počas prázdnin a príjmami na krúžkovú činnosť a dobropisu za preplatok úhrady tepla za rok 2009. Ku koncu roku 2010 príjem z prenajatých nebytových priestorov a objektov predstavoval čiastku 47.898,90 €, príjem z platieb za režijné náklady ŠJ - 4.649,80 €, príjem z poplatkov za ŠKD - 10.840,38 €, príjem z dobropisu za teplo z roku 2009 – 11.305,83 € a úroky z vkladov 1,31 €.
	
	Tvorenie rozpočtu v oblasti príjmov za rok 2011 bolo celkovo v objeme 75.578,63 €, čo je plnenie na 119,2%. Uvedené plnenie bolo ovplyvnené i zvýšením príjmov za réžiu v školskej jedálni v súvislosti s konaním MS v ľadovom hokeji a dobropisom. Ku koncu roku 2011 príjem z prenajatých priestorov a objektov predstavoval čiastku 47.847,11 €, príjem z platieb za režijné náklady ŠJ - 8.075,02 €, príjem z poplatkov za ŠKD - 10.263,32 €, príjem z dobropisu za teplo z roku 2010 – 9.391,16 € a úroky z vkladov 2,02 €.

  	Na základe zmlúv, uzatvorených v roku 2010, boli prenajaté nájomcom  nebytové priestory a pozemky:
nájomná zmluva č.1/2010 – Slovenská ragbyová únia /šatne a ihrisko/,
nájomná zmluva č.2/2010 – HC SLOVAN  /veľká telocvičňa/
nájomná zmluva č.3/2010 – TWIS Jaroslav Guoth /umiestnenie reklamného panela/
                                          - dodatok č.1 k NZ uzatvorený v r.2011 /doba nájmu/
nájomná zmluva č.4/2010 – Top English /učebne/
nájomná zmluva č.5/2010 – MUDr. Daniela Mistríková /ambulancia/
nájomná zmluva č.6/2010 – Raabe /učebne/
nájomná zmluva č.7/2010 – Kraso klub /veľká telocvičňa/
nájomná zmluva č.10/2010 – INTERKLUB /veľká telocvičňa/
nájomná zmluva č.12/2010 – TOP ENGLISH /učebne/
nájomná zmluva č.13/2010 – Ing. Miroslav Lukáč /veľká telocvičňa/
nájomná zmluva č.14/2010 – SOITRON /telocvičňa/.
	Na základe zmlúv uzatvorených v roku 2011 boli prenajaté nájomcom nebytové priestory a pozemky:
nájomná zmluva č.1/2011 – MUDr. Daniela Mistríková /ambulancia/
nájomná zmluva č.2/2011 – Slovenská rugbyová únia /telocvičňa, šatňa, posilňovňa/
nájomná zmluva č.3/2011 – Slovenská rugbyová únia /ihrisko a šatňa/
nájomná zmluva č.4/2011 – Vladimír Adamec /školský bufet/
nájomná zmluva č.5/2011 – Krasokorčuliarsky športový klub Slovan Bratislava /malá telocvičňa/
nájomná zmluva č.6/2011 – SOITRON /veľká telocvičňa/
nájomná zmluva č.7/2011 – Športový klub LP DOMINO /ihrisko, šatňa, telocvičňa, sociálne zariadenia/
nájomná zmluva č.8/2011 – Ing. Miroslav Lukáč /veľká telocvičňa/
nájomná zmluva č.9/2011 – INTERKLUB /veľká telocvičňa/
nájomná zmluva č.10/2011 – Iveta Sviteková /malá telocvičňa/
nájomná zmluva č.11/2011 – Volejbalový klub Slávia UK Bratislava /veľká telocvičňa/
nájomná zmluvač.12/2011 – Krasokorčuliarsky športový klub Slovan Bratislava /malá telocvičňa/
nájomná zmluva č.13/2011 – BC Slovan Bratislava /veľká telocvičňa/
nájomná zmluva č.14/2011 – Kraso klub Bratislava /malá telocvičňa/

Zmluvy boli uzatvorené v zmysle § 3 zákona č.116/1190 Zb. o nájme a podnájme nebytových priestorov v znení neskorších zmien a doplnkov a ustanovenia § 663 a následných Občianskeho zákonníka, resp. zákona č.18/1996 Z.z. o cenách v znení neskorších predpisov. Jedná sa o krátkodobé zmluvy uzatvárané na dobu určitú do   1 roka. Podľa uzatvorených zmlúv výška nájomného za prenajaté priestory je stanovená v zmysle zákona č.18/1996 Z.z. o cenách dohodou zmluvných strán. Režijné náklady  sú zahrnuté vo výške nájomného s tým, že výška nájomného  môže byť v priebehu prenajatého obdobia upravovaná vzhľadom na zvyšovanie cien energií. Podľa vyjadrenia riaditeľa organizácie ceny prenájmov za telocvičné priestory a učebne neboli menené pre neziskové organizácie, ktoré vykonávajú činnosť pre mládež.  
V čase konania kontroly riaditelia škôl sa podieľali na príprave cenníkov nájmov nebytových priestorov, ktoré predkladali Školskému úradu MČ B-NM. Riaditeľom predkladaná koncepcia prenájmu majetku MČ B-NM v správe Základnej školy Kalinčiakova vychádza zo zásady, že priestory využívané pre povinné vyučovanie žiakov škôl a materských škôl, ktorých zriaďovateľom je MČ B-NM a pre školské súťaže v rámci MČ B-NM by mali byť poskytované bezodplatne, v osobitných prípadoch maximálne za režijné náklady /pre mimoškolskú činnosť žiakov zo škôl MČ B-NM a súťaže obyvateľov organizované MČ B-NM/. V cenníkoch uvedené ceny sú minimálne, prenajímateľ sa môže dohodnúť s nájomcom i na vyšších cenách.            V prípade dokázateľných zvýšených nákladov v priebehu nájmu na réžiu a prevádzkovanie priestorov prenajímateľ po dohode s nájomcom môže cenu upraviť. Nebytové priestory prenajímané nad jeden kalendárny rok sa prenajímajú podľa osobitného predpisu v spolupráci so zriaďovateľom.

Kontrolou odberateľských faktúr bolo zistené, že organizácia prenajíma, na základe NZ č.4/2007 a č.5/2007 a dodatkov č.1 k ním, pozemky na umiestnenie reklamných panelov spoločnosti euro AWK a ISPA. Spoločnosti ARTON prenajala organizácia pozemok na umiestnenie reklamného panelu v období od 1.1. - 22.3.2011 /zmluva, resp. objednávka doložená nebola/.
Na základe objednávky organizácia prenajala v r. 2010 miestnosť školy na        1 hodinu na konanie Valného zhromaždenia spoločnosti Chemické závody Bratislava, a.s.. V roku 2011 prenajala spoločnosti Benefit Management  telocvičňu /14 hod./ a posilňovňu /21 hodín/ v období od 5.9. do 22.12.2011 iba na základe objednávky /zmluva o nájme predložená nebola/.
Na základe vzájomnej dohody organizácia zabezpečila odvoz odpadu z dvoch kontajnerov firmou Berger.bros /dátum splatnosti fa č.28 -17.6.2011/.
	Na základe čl. IV Zmluvy o nájme, uzatvorenej dňa 22.11.2010, kontrolovaná organizácia fakturovala spoločnosti MS 2011 nasledovné: prenájom priestorov školy 23.4.-15.5., prenájom priestorov ihriska, spotrebu el. energie, vody a odvoz odpadu /bod 7/, služby spojené s nájmom ihriska /bod 3/, zabezpečenie stravy pre dobrovoľníkov /objednávka/, refakturácia revitalizácie ihriska /bod 4/.
	Kontrolou príjmového rozpočtového účtu organizácie v náväznosti na výpisy z banky, uzatvorené nájomné zmluvy a odberateľské faktúry, neboli zistené ku koncu rokov 2010 a 2011 nezrovnalosti. V súvislosti s uvedeným boli prekontrolované          i predpisy za rozpočtové príjmy, týkajúce sa uzatvorených zmlúv. Tieto sú vyhotovené s termínom platby podľa uzatvorených zmlúv.  
	Kontrolou úhrad platieb bolo zistené, že ku dňu 31.12.2011 neboli uhradené odberateľské faktúry vo výške 19.241,28 €. Jednalo sa o odberateľské faktúry, ktorými organizácia refakturuje platby za prenájom ľadovej plochy klubu HC Slovan Bratislava-mládež, Odbojárov 3. Na základe uvedeného kontrola preverila vykonanú  inventarizáciu majetku organizácie, a to pohľadávky, t.j. faktúry č.46/2011, č.53/2011, č.57/2011 a č.59/2011, ako aj Zmluvu o spolupráci pri zabezpečení tréningového procesu a stretnutí ŠHT zo dňa 15.8.2009. Vykazované pohľadávky boli vyrovnané v mesiaci január 2012.   
	V súvislosti s prenajímaním ľadovej plochy bolo zistené, že kontrolovaná organizácia má uzatvorenú Zmluvu o prenájme nebytových priestorov Zimného štadióna Vladimíra Dzurillu a prístavby č.54-2010/2011 s Ružinovským športovým klubom, ktorý mesačne fakturuje škole prenájom ľadovej plochy podľa dohodnutého času /hodiny/. Náklady sú uvádzané vo výdajoch organizácie. 

	V  zmysle zákona č.222/1996 Z.z. v znení Vyhlášky č.121/1994 Z.z. a v znení Vyhlášky č.107/1996 Z.z. o zriaďovaní činnosti a prevádzke zariadenia školského stravovania, vydal riaditeľ školy ZŠ Kalinčiakova vnútornú smernicu č.7/2002, o prevádzke a činnosti školského stravovania v ŠJ Kalinčiakova.
Výroba jedál sa zabezpečuje na základe vopred zostaveného jedálneho lístka, ktorý sa musí riadiť MSN – materiálno spotrebnými normami a HACCP – hygienickými normami pre kuchyne, finančnými limitmi, odporúčanými výživovými dávkami potravín. V jedálnom lístku je uvedený druh denného jedla a hmotnosť hotovej porcie. 
	Počet stravníkov a odobratých jedál počas rokov 2010 a 2011:
	Výdaj obedov v ŠJ Kalinčiakova spolu:

	Rok  2010		I. stupeň	12.125
	Rok  2010	           II. stupeň	19.400
	Rok  2010	         zamestnanci	  4.231

	Rok 2011		I. stupeň	11.976
	Rok 2011	           II. stupeň	18.922
	Rok 2011	         zamestnanci	  5.465
	
	Dodatkom č.3 k vnútornej smernici č.7/2002 – Prevádzka zariadenia školského stravovania – uplatnenie zákona č. 222/1996 Z. z. v praxi – vzhľadom na ďalší rast cien potravín vydalo MŠ SR k 1. 9. 2011 nové finančné pásma nákladov na nákup potravín na jedno jedlo, podľa vekových kategórií stravníkov. Základná škola Kalinčiakova je zaradená do IV. finančného pásma.
	V zmysle uvedeného a všeobecne záväzného nariadenia mestskej časti Bratislava - Nové Mesto č. 4/2008 sa od 1. septembra 2011 mení článok IV. vnútornej smernice č. 7/2002 – výška stravného v školskom stravovacom zariadení Základnej školy Kalinčiakova :
		-  I. stupeň	           1,09 €		za obed
		- II. stupeň	           1,16 €		za obed
		- zamestnanci	1,16 €		za obed

	Kontrolou bolo zistené, že zariadenie školského stravovania má vypracovaný prevádzkový poriadok, s ktorým sú všetci zamestnanci ŠJ oboznámení.
	Školská jedáleň predkladá výdajky, príjemky a stav zásob sumárnym výstupom programu Magdalena – skladový systém jedálne a Magdalena – stravníci od firmy Altisima Praha od roku 2000. Uvedeným programom sa vypĺňajú aj poštové poukazy na úhradu stravného. 
	Úhrada nákladov na stravovanie sa vykonáva mesačne vopred. Poštové poukazy na úhradu stravného sú dvojústrižkové a vydávajú sa 10 dní pred ukončením mesiaca každému stravníkovi.
	Kontrolou za roky 2010 a 2011 bolo zistené, že príjmy za stravu pre ŠJ pri ZŠ Kalinčiakova, boli a sú poukazované prostredníctvom DEXIA banky Slovensko a. s. cez č. účtu 8423778005 individuálnymi zloženkami cez Slovenskú poštu, ktoré okrem sumy za stravu na ďalší mesiac obsahujú názov ŠJ aj zaradenie konkrétneho stravníka, podľa osobných nacionálií.
	Na kontrolu slúžili výpisy DEXIA banky Slovensko a. s., ako aj kreditných a debetných položiek, výkaz stravovaných osôb, ako aj rekapitulácia VSO. Počet stravníkov je stabilný. Rozdiely sú spôsobené v stravovacom zariadení v dôsledku vynechania pre chorobu alebo iných dôvodov stravníkov.

Kontrolou pohľadávok bolo zistené, že ku koncu roka 2010 organizácia vykazovala nedoplatky na stravnom /315 000/ v ŠJ Kalinčiakova v čiastke 309,28 € podľa menného zoznamu priloženého k internému dokladu č.92. Ku koncu roka 2011 organizácia vykazovala nedoplatky na stravnom v ŠJ Kalinčiakova v čiastke 190,58 € podľa priloženého menného zoznamu. Nedoplatky boli uhradené v mesiaci január nasledujúceho roka. 
	Preplatky žiakov za stravu v školskej jedálne sú vyčíslené na účte 324 000 –Prijaté preddavky. Stav na uvedenom účte bol vyčíslený ku koncu roka 2010 vo výške 1.396,18 € a ku konca roka 2011 vo výške 1.553,26 €  podľa menného zoznamu žiakov doloženého k internému dokladu organizácie. 
	Preverením účtu 379 001 za rok 2010  bol preverený stav účtu, ktorý ku koncu roka bol vo výške 136,61 €. Jednalo sa o dorovnanie výšky nákladov a výnosov školskej jedálne, t.j. rozdiel oproti stravnej jednotke. Kontrolou iných pohľadávok za rok 2011 bolo zistené, že na účte 378 000 bol vyčíslený hospodársky výsledok školskej jedálne na základe preverenej normy vo výške 428,75 €.	

	Výkonom kontroly bolo zistené, že od 1. novembra 2009 bol do platnosti uvedený výchovno-vzdelávací program pre Školský klub detí (ŠKD), ktorý deťom zabezpečuje priestor na odpočinok a rekreáciu, zaujímavé využitie voľného času detí, vytvára podmienky na kvalitnú prípravu pre vyučovanie a podporuje tvorivosť detí. ŠKD pri ZŠ na Kalinčiakovej k 1.1.2011 navštevovalo 72 žiakov v troch oddeleniach a od 1. 9. 2011 navštevovalo ŠKD 67 žiakov tiež v troch oddeleniach.
	Mesačný poplatok v školskom r. 2010/2011 za dieťa navštevujúce ŠKD päťkrát v týždni bol 12,67 € a v r. 2011/2012 bol 13,– €. Vzhľadom ku skutočnosti, že škola nezískala projekty pre športové prípravky a ani sponzorov, rodičia prispievajú 5,– €/krúžok/mesiac. V roku 2011/2012 desať krúžkov navštevovalo 278 detí, čo je 106,1 % žiakov tohto obdobia. Toto číslo bolo dosiahnuté vďaka záujmu žiakov z iných škôl. Krúžky ľadový hokej a futbal boli financované zo vzdelávacích poukazov a z príspevkov rodičov.
	Kontrolou príjmov za  školský klub detí bolo zistené, že organizácia uvedené príjmy vykazuje samostatne na príjmovom účte. Rozdiely v porovnaní s bankovými výpismi zistené neboli.

	Ďalej boli prekontrolované mesačné úroky z vkladov organizácie na príjmovom účte, ktoré súhlasia s bankovými výpismi.
	Zvýšené príjmy organizácie /ostatné príjmy/ súviseli s dobropismi za odber tepelnej energie za predchádzajúce roky. 
	V roku 2010 škola neprijala žiadne finančné dary. Kontrolou darovacieho účtu bolo zistené, že stav na účte ku dňu 1.1.2010 bol  114,33  € a uvedená finančná čiastka tvorila i zostatok koncom roka. V roku 2011 bol na uvedenom účte zaznamenaný príjem vo výške 3.067,70 € /ZRŠ/. Ku koncu roka bol zostatok nulový. Predmetná finančná čiastka bola použitá na nákup šatníkových skríň, tabúľ, stoličiek a stolov, materiálu k údržbe počítačov, čerpadla a na prenájmy športovísk podľa doložených interných dokladov.
	Kontrolou plnenia rozpočtovaných príjmov v náväznosti na predpisy a odvody príjmov kontrolná skupina nezistila nezrovnalosti. Organizácia postupovala v súlade so zákonom o rozpočtových pravidlách územnej samosprávy.

k bodu 2/

	Kontrolou, zameranou na čerpanie bežných výdavkov preverovaného subjektu v hodnotenom období boli preukázané nasledovné skutočnosti :
	Rozpočet celkových výdavkov na rok 2010 bol schválený v objeme    471.126,- € a čerpaný bol vo výške 545.606,05 €. Na rok 2011 bol rozpočet celkových výdavkov schválený v objeme 490.853,- € a čerpanie predstavovalo čiastku 507.526,16 €.
	Preverením dotácie rozpočtových prostriedkov porovnaním poskytnutej           a čerpanej dotácie bolo zistené, že organizácia vrátila z vlastných zdrojov nevyčerpanú dotáciu na účet zriaďovateľa, a to k 31.12.2010 vo výške 45,58 €          a k 31.12.2011 vo výške 43,54 €. 
	
	Vykonanou kontrolou dokladov, týkajúcich sa  čerpania výdavkov na materiál a služby /pol. 633/ bolo zistené, že pre rok 2010 bol rozpočet uvedených výdavkov schválený v objeme 11.183,- € a čerpanie bolo vo výške 22.446,73 €, pričom čerpanie podľa stredísk bolo nasledovné : ZŠ vo výške 21.182,39 €, ŠJ vo výške 1.088,52 € a ŠKD vo výške 175,82 €. Na rok 2011 boli rozpočtované predmetné výdavky v objeme 9.176,- € a čerpanie bolo vo výške 8.906,85 €, z toho čerpanie podľa stredísk bolo : ZŠ vo výške 8.204,26 €, ŠJ vo výške 677,52 € a ŠKD vo výške 25,07 €.     
Kontrolou bolo zistené, že v hodnotenom období preverovaná organizácia      v rámci uvedenej položky zabezpečila nákup rôzneho materiálu, ako kancelárske potreby, čistiace potreby, odbornú literatúru, údržbársky materiál, výpočtovú techniku, telocvičné náradie, šatňové skrine, keramické  tabule, tonery a iný materiál súvisiaci s chodom organizácie. Preverením náhodne vybraných účtovných dokladov, preukazujúcich nákup materiálu bezhotovostne, neboli zistené nedostatky. Všetky došlé faktúry /za dodanie tovaru, služieb a prác/ boli zaevidované v knihe faktúr. K faktúram za nákup materiálu  boli  doložené  doklady  /objednávka, dodací list, príjemka/, dokumentujúce opodstatnenosť zaúčtovania dokladu. Nákup bol realizovaný na základe objednávky, schválenej riaditeľom školy. Každá   pripravovaná finančná operácia bola overená v súlade so zákonom č. 502/2001 Z.z. o finančnej kontrole a vnútornom audite a o zmene a doplnení niektorých zákonov    v znení n.p. a v súlade s internou smernicou pre výkon finančnej kontroly. 
	Pri kontrole náhodne vybraných účtovných dokladov, preukazujúcich nákup materiálu v hotovosti bolo zistené, že v súvislosti s výkonom predbežnej finančnej kontroly nebola v 2 prípadoch /VPD č.3/10 a VPD č.100/10/ uvedená predpokladaná cena žiadaného nákupu, na čo bola poverená zamestnankyňa upozornená                v priebehu kontroly. Výdavkové pokladničné doklady boli vystavené na meno príjemcu, ktorý prevzatie hotovosti potvrdil svojím podpisom a boli doložené potvrdením z registračnej pokladnice.
	 V súvislosti s vedením pokladničnej agendy bolo taktiež preverené vykonanie inventarizácie pokladničnej hotovosti v súlade s § 29, ods. 3, zákona č. 431/2002 Z.z. o účtovníctve v znení n.p., kde neboli zistené nedostatky. Denný limit pokladničnej hotovosti, stanovený riaditeľom školy vo výške 600 €, bol v sledovanom období dodržiavaný.
	
	Kontrolou dokladov, preukazujúcich čerpanie výdavkov na rutinnú                   a štandardnú údržbu /pol. 635/ bolo zistené, že pre rok 2010 bol rozpočet uvedených  výdavkov schválený v objeme 6.410,- € a čerpanie bolo vo výške 39.532,73 €,  pričom čerpanie podľa stredísk bolo nasledovné : ZŠ vo výške 38.305,09 €, ŠJ vo výške 1.128,14 € a ŠKD vo výške 99,50 €. Na rok 2011 boli rozpočtované  predmetné výdavky v objeme 19.398,- € a čerpanie bolo vo výške 25.634,87 €,           z toho čerpanie podľa stredísk bolo : ZŠ vo výške 23.478,87€ a ŠJ vo výške    2.156,- €.      
	Preverením účtovných dokladov bolo zistené, že v hodnotenom období kontrolovaná organizácia v rámci uvedenej položky zabezpečila okrem drobných opráv a bežnej údržby ako : revízie hasiacich prístrojov a hydrantov, revízie plynového zariadenia, revízie výťahu, ciachovanie váh, deratizačné práce, údržbu PC, opravu výmenníkovej stanice, ladenie a opravu klavíra, opravu elektrických rozvodov a elektrických spotrebičov, aj práce väčšieho rozsahu. Jednalo sa               o  zabezpečenie : 
- fa č. 20100701 vo výške 1.400,- € za maliarske a natieračské práce /telocvičňa, kabinety, sprchy, šatne.../. Práce zabezpečil dodávateľ, vybraný v súlade so zákonom č. 25/2006 Z.z. o verejnom obstarávaní v znení n.p. a v súlade s internou smernicou k citovanému zákonu. Súčasťou dokladov bol aj záznam z vykonaného prieskumu trhu.
- fa č. 452010 vo výške 355,70 € za revíziu a opravu náradia v telocvični. Výkon bol zabezpečený na základe riaditeľom schválenej objednávky a boli doložené požadované doklady, t,j, revízna správa a  rozpis vykonaných prác.
- fa č. 20100801 vo výške 650,- € za maliarske a natieračské práce v posilňovni. Na základe predložených cenových ponúk bol metódou zadávania zákazky s nízkou hodnotou vybraný uchádzač, ktorý predložil najnižšiu cenovú ponuku. Kontrolou účtovných dokladov neboli zistené nedostatky. 
- fa č. 1011101013 vo výške 3.672,29 € za dodanie a montáž športového povrchu    a bežeckej dráhy do posilňovne. Predmetnú dodávku zabezpečil uchádzač vybraný na základe prieskumu trhu z dvoch cenových ponúk. Preverením fakturácie                a súvisiacich dokladov neboli zistené nedostatky. 
- fa č. 202010 vo výške 406,- € za opravu toaliet. K faktúre za predmetnú dodávku boli doložené súvisiace doklady /doklad preukazujúci vykonanie predbežnej finančnej kontroly, objednávka,  rozpis prác a použitého materiálu/.  	
- Odstránenie havarijného stavu na elektroinštalácii vo výške 20.665,54 € /fa č. 40444/ a vypracovanie jeho projektovej dokumentácie vo výške 2.380.- € /fa č 12610/. Bola doložená 1 cenová ponuka na výkon predmetných prác, a to od dodávateľa prác. 
- fa č. 602010 vo výške 614,40 € za opravu kuchynského zariadenia /robot RE 22/.   K faktúre boli doložené požadované doklady vrátane dodacieho listu s rozpisom výkonu.
- maliarske práce  v objektoch školy vo výške 4.550,70 € /fa č. 065122010 vo výške 1.712,50 € a fa č. 0312011 vo výške 2.838,20 €/.  Na základe prieskumu trhu bol         v procese verejného obstarávania vybraný uchádzač, ktorý predložil najnižšiu cenovú ponuku. Preverením dokladov súvisiacich s verejným obstarávaním, ako aj                s fakturáciou, neboli zistené nedostatky. Uvedené práce boli hradené v dvoch splátkach na základe obojstrannej dohody uvedenej  v objednávke č. 58/2010. 
- fa č. 110702 vo výške 2.722,40 € za maliarske práce v posilňovni a chodbe na 3.poschodí. Doklad, preukazujúci vykonanie finančnej kontroly nebol vyplnený podľa predtlače, na čo bola poverená zamestnankyňa upozornená. 
- fa č. 0110001 vo výške 2.820,- € za realizáciu manuálnej závlahy na futbalovom ihrisku školy.  Preverením dokladov neboli zistené nezrovnalosti. 
- fa č. 01992011 vo výške 9.658,20 € za revitalizáciu futbalového ihriska. Práce boli zadané objednávkou na základe cenovej kalkulácie dodávateľa. Kontrolou účtovných dokladov neboli zistené nedostatky.
- fa č.  1111100677 vo výške 4.159,18 € za dodávku a montáž športového povrchu na bežeckej dráhe a v posilňovni. Práce boli zabezpečené na základe objednávky. Preverením  dokladov, súvisiacich so zabezpečením predmetných prác, neboli zistené nedostatky. 
	V súvislosti s kontrolou postupu zabezpečenia procesu verejného obstarávania pri zadávaní vyššie uvedených zákaziek na dodanie prác bolo ďalej zistené, že preverovaný subjekt, ako verejný obstarávateľ má pre uplatnenie postupu na obstarávanie tovaru, služieb a prác vydanú internú smernicu platnú od 1.1.2009. V súvislosti s novelou zákona č.25/2006 Z.z. o verejnom obstarávaní, ktorá nadobudla účinnosť od 1.4.2011 /zák.č.58/2011/, kde boli upravované finančné limity  zákaziek,  bola riaditeľom organizácie vydaná interná smernica, platná od 1.4.2011. Uvedené vnútorné predpisy upravujú postup pri zadávaní zákazky s nízkou hodnotou v súlade s § 102 zákona o verejnom obstarávaní. Smernice súčasne vymedzujú finančné limity zákaziek s nízkymi hodnotami, pre ktoré platí postup priameho zadania zákazky  bez vykonania prieskumu trhu. Bolo preukázané, že výkon činností spojených s verejným obstarávaním, bol v súlade s príslušnou právnou normou         a v súlade s vyššie uvedenými interným smernicami.

	Preverením bolo ďalej zistené, že výkon prác bol  pre kontrolovaný subjekt zabezpečený v sledovanom období aj na základe nasledovných dodávateľských zmlúv :
- Zmluva o dielo č. 25/04, uzatvorená na dobu neurčitú, ktorej predmetom je oprava   a údržba výťahu v ŠJ a výkon odborných prehliadok v pravidelných 6-mesačných intervaloch. Cena bola zmluvnými stranami dohodnutá v sume 31,61 € polročne. Kontrolou fakturácie za uvedené práce neboli zistené nedostatky. 	
- Zmluva o dielo, vrátane dodatku č. 1, týkajúcej sa nástupníckej spoločnosti, ktorej predmetom je revízia elektroinštalácií, bleskozvodov a elektrických spotrebičov. Cena bola dohodnutá v zmysle zák. č.18/1996 Z.z. o cenách v znení n.p.. Práce boli vykonané na základe objednávky schválenej riaditeľom školy. K faktúram bol doložený doklad, preukazujúci výkon požadovaných prác. 
- Zmluva o preventívnej údržbe a opravárenských prácach vzduchotechnických zariadení nainštalovaných v objekte školy, uzatvorená dňa 8.9.2011 na dobu neurčitú. Podľa predmetnej zmluvy sa preventívna údržba vykonáva 2x ročne a po vykonaní údržby, resp. opráv, je na základe objednávateľom odsúhlaseného montážneho listu vystavená faktúra. 
- Zmluva o dielo, ktorej predmetom je údržba a kontrola výmenníkovej stanice pred    a po vykurovacom období a servisná oprava porúch podľa potreby objednávateľa. Preverením účtovných dokladov /fa č. 201109,201104/11201013/11/ neboli zistené nedostatky.   
- Zmluva o oprave váh a závažia v ŠJ. Preverením účtovných dokladov bolo zistené, že k fa č.2011/68 za predmetné práce nebol doložený doklad, preukazujúci vykonanie predbežnej finančnej kontroly, čo bolo v priebehu kontroly prerokované      s vedúcou ŠJ. 

	Zameraním kontroly na čerpanie výdavkov na ostatné tovary a služby /pol. 637/ bolo zistené, že pre rok 2010 bol rozpočet uvedených výdavkov schválený         v objeme 5.000,- € a čerpaný bol vo výške 31.580,90 €. Čerpanie podľa stredísk bolo nasledovné : ZŠ vo výške  23.445,03  €, ŠJ vo výške 2.971,42 € a ŠKD vo výške 5.164,45 €. Pre rok 2011 boli predmetné výdavky schválené v objeme 20.870,- €      a čerpané boli vo výške 28.679,60 €, pričom čerpanie podľa stredísk bolo : ZŠ vo výške 20.754,30 €, ŠJ vo výške 2.212,04 € a ŠKD vo výške 5.713,26 €.
V rámci uvedenej položky boli zabezpečené rôzne služby pre výpočtovú techniku, odvoz a likvidácia odpadu, služby rozhodcov a ostatné služby. Kontrolou účtovných dokladov neboli zistené nedostatky. K faktúram boli doložené súvisiace doklady a vystavené platobné poukazy, obsahujúce požadované údaje podľa predtlače /názov a adresa dodávateľa, sumu, bankové spojenie a účel platby/, ako aj preukázanie vykonania priebežnej finančnej kontroly v súlade so zákonom                č. 502/2001 Z.z. o finančnej kontrole a vnútornom audite v znení n.p. a vnútornej smernici k citovanému zákonu.
	V súvislosti s vyššie uvedenou položkou má preverovaný subjekt uzatvorené aj dodávateľské zmluvy, platné pre hodnotené obdobie. Jednalo sa o nasledovné zmluvné vzťahy  na zabezpečenie služieb :
- Zmluva o vykonaní kominárskych prác, ktorej predmetom sú revízie, preskúšanie, čistenie komínov a dymovodov. Cena bola dohodnutá zmluvnými stranami v súlade so zákonom o cenách. Kontrolou účtovných dokladov /fa č.2010265/10, č.201131/11/ neboli zistené nezrovnalosti. 
- Zmluva o poskytovaní služieb Virtuálnej knižnice, t.j. zabezpečenie internetového systému slúžiaceho na ukladanie, vyhľadávanie, výber, zdieľanie a výmenu učebných materiálov potrebných pri učebnom procese pre používateľov, t.j. pedagogických zamestnancov školy. Preverením účtovných dokladov bolo zistené, že fakturovaná cena za poskytované služby bola v súlade so zmluvne dojednanou cenou.  Faktúry boli podľa dojednania vystavené 1x mesačne. 
- Zmluva o úprave veci č.5/2009 - pranie, žehlenie, odvoz a dovoz bielizne pre ŠJ, ktorej prílohu tvoril Cenník dohodnutých služieb  a  Podmienky realizácie zmluvy. Preverením bolo zistené, že predmetná zmluva bola uzatvorená na dobu určitú do 1.2.2010. V období od 2.2.2010 do 5.9.2012 boli vyššie uvedené služby zabezpečované bez zmluvného dojednania, resp. bez objednávky. Od 6.9.2012 uvedené služby pre kontrolovaný subjekt zabezpečuje nový poskytovateľ - Rýchločistiareň  Bratislava s r.o.. 

Kontrolou účtovných dokladov, týkajúcich sa školskej jedálne bolo zistené, že každý odber potravinárskeho charakteru je na základe uzatvorenej písomnej kúpnej zmluvy vždy v zmysle § 289, § 409 a následne Obchodného zákonníka, ktorý určuje predmet plnenia, kúpnu cenu podľa § 448, ods. 2 Obchodného zákonníka, t. j. obchodná cena platná v čase uskutočňovania  kúpy a predaja. Kontrolou neboli zistené závažné nedostatky.
	                                                                                                                                                                                
V náväznosti na uvedené bol prekontrolovaný i účtovný a skutočný stav účtu  materiálu na sklade – 112 /potraviny/. Uvedený stav je súhlasný so stavom evidovaným vedúcou ŠJ. Inventúrny súpis zásob ako výstupu z programu používaného vedúcou ŠJ pre sledovanie pohybu zásob, tvorí prílohu interných dokladov. Ku koncu roka 2010 sa jednalo o stav vo výške 511,19 € a ku koncu roka 2011 o stav vo výške 358,23 €. 
Ďalej bol prekontrolovaný i účet školskej jedálne – 221 000. Účtovný stav ku dňu 31.12.2010 súhlasí so skutočným stavom, t.j. 712,32 €. Dokladom je výpis z banky č.12. Stav na uvedenom účte ku dňu 31.12.2011 súhlasí s bankovým výpisom č.12, t.j. 575,70 €. 

	V súvislosti s čerpaním výdavkov v oblasti služieb boli preverené aj doklady, týkajúce sa uzatvárania dohôd o prácach mimo pracovného pomeru v súlade            s ustanoveniami zákona č. 311/2001 Z.z. v znení n.p. /Zákonník práce/. V r. 2010 predstavovalo čerpanie výdavkov na odmeny za práce mimo pracovného pomeru /pol. 637027/ čiastku 14.778,30 € a v roku 2011 to bolo vo výške 14.358,40 €.	
	Bolo zistené, že v r. 2010 organizácia uzatvorila 14 dohôd o pracovnej činnosti a v roku 2011 uzatvorila 13 predmetných dohôd, ktorých dojednaným druhom práce bolo prevažne vedenie rôznych krúžkov /futbal, aerobik, volejbal, SJ, AJ a i./, dozor pri športových aktivitách a i.. Uvedené dohody boli uzatvorené v súlade s § 228a ZP       a obsahovali požadované údaje, ako vymedzenie dohodnutej práce, dohodnutej odmeny za vykonanú prácu, dohodnutý rozsah pracovného času a dobu, na ktorú bola dohoda uzatvorená. 
	V r. 2010 organizácia uzatvorila 10 dohôd o vykonaní práce a v roku 2011 uzatvorila 1 dohodu o vykonaní práce, ktorých dojednaným druhom práce bolo zavedenie elektroinštalácie v učebni VT, rozhodcovská činnosť a i.. Zistený nedostatok, týkajúci sa nedodržania § 226 ods. 2 ZP, t.j., že dohody o vykonaní práce neboli v dvoch prípadoch uzatvorené najneskôr deň pred dňom začatia výkonu práce, bol v priebehu kontroly prerokovaný so zamestnankyňou školy, poverenou predmetnou agendou.
	Ďalej bolo zistené, že organizácia vedie evidenciu uzatvorených dohôd            o prácach vykonávaných mimo pracovného pomeru v  súlade s  § 224 ods.2, písm. d/ ZP. Dohody boli evidované v poradí, v akom boli uzatvorené a predmetná evidencia obsahovala požadované údaje.
	Zameraním kontroly na dodržiavanie povinnosti, vyplývajúcej zo zákona         o slobodnom prístupe k informáciám v súvislosti so zverejňovaním zmlúv, objednávok a faktúr za účelom transparentného a hospodárneho nakladania              s verejnými prostriedkami a verejným majetkom  bolo zistené nasledovné : 
	V zmysle § 2 zákona č. 211/2000 Z.z. o slobodnom prístupe k informáciám      a o zmene a doplnení niektorých zákonov, v znení zákona č. 546/2010 Z.z., ktorým sa dopĺňa Občiansky zákonník v znení n.p. a ktorým sa menia a dopĺňajú niektoré zákony, je kontrolovaná organizácia od 1.1.2011 povinná zverejňovať zmluvy, objednávky tovarov a služieb a faktúry na tovary a služby na svojom webovom sídle. Zverejňovanie zmlúv sa dotýka všetkých zmlúv, podpísaných po 1. januári 2011, vrátane ich dodatkov, ako aj dodatkov uzavretých po 1. januári 2011, ktorými sa menia alebo dopĺňajú zmluvy uzavreté do 31.12.2010. V zmysle § 5a ods. 1 zákona č. 211/2000 Z.z. sa jedná  o zmluvy, ktoré sa uzatvárajú a ktoré obsahujú informáciu, získanú za verejné prostriedky alebo sa týkajú používania verejných prostriedkov, nakladania s majetkom organizácie a nakladania s finančnými prostriedkami Európskej únie. 
	Nariadenie vlády SR č. 118/2011 Z.z., účinné od 1.5.2011, ustanovilo hodnotu objednávok tovarov a služieb a faktúr za tovary a služby, na ktoré sa nevzťahuje povinnosť zverejňovania. Podľa uvedeného Nariadenia vlády SR , obec, VÚC a nimi zriadené rozpočtové organizácie alebo príspevkové organizácie nezverejňujú objednávky tovarov a služieb a faktúry za tovary a služby, ktorých súhrnná hodnota na jednej objednávke alebo na jednej faktúre nepresahuje sumu 1.000,- € bez DPH. 
	S účinnosťou od 1.1.2012 bolo novelou zákona č.211/2000 Z.z. zrušené nariadenie vlády SR č. 118/2011 Z.z., ktorým bola ustanovená hodnota objednávok tovarov a služieb a faktúr za tovary a služby, ktoré sa nezverejňovali. Ustanovenia     k úpravám zákona sa vzťahujú na povinne zverejňovanú zmluvu uzavretú po 1.1.2012, na objednávku tovarov a služieb vyhotovenú po 1.1.2012 a na faktúru doručenú alebo zaplatenú po 1.1.2012. 
	Kontrolou bolo zistené, že za účelom zabezpečenia príslušných ustanovení zákona o zverejňovaní zmlúv, objednávok a faktúr má kontrolovaná organizácia vypracovanú	 internú smernicu, vrátane jej dodatku s vymedzením  zodpovednosti za predmetnú činnosť. 
	Preverením splnenia si vyššie uvedenej povinnosti boli zistené nedostatky, týkajúce sa nesplnenia si povinnosti zverejňovania dokumentov za rok 2011              a nedodržania termínov zverejnenia  niektorých dokumentov.
	Podľa vyjadrenia riaditeľa školy k vyššie uvedenému, bolo pochybenie spôsobené  tým, že zverejňovanie dokumentov bolo do 31.3.2011 v programe od fy aSc a od apríla 2011 po zakúpení programu od fy Trimel s r.o. prostredníctvom oboch programov. Vo februári 2012  skončila platnosť s fy aSc, čo malo za dôsledok odstránenie všetkých zverejnených dokumentov v tomto programe. Z dôvodu, že do programu zverejňovania má  ako jediná prístup len ekonómka organizácie, ktorá je   v kontrolovanom subjekte zamestnaná na dohodu o pracovnej činnosti, a to 1 deň    v týždni na 5 hod., dokumenty boli zverejňované hromadne v jednom dátume a nie priebežne. 
	Ďalej podľa vyjadrenia riaditeľa školy uvedené nedostatky budú odstránené prostredníctvom fy Trimel s.r.o. a zverejnené na web. stránke školy pod samostatným názvom "záloha zverejnenie faktúr, objednávky, zmluvy od 1.1.2011 do 31.12.2011 do 9.11.2011“. Preverením  bolo  potvrdené vyššie uvedené odstránenie.  
	Na základe  vykonanej kontroly čerpania bežných výdavkov v ZŠ Kalinčiakova kontrolná skupina hodnotí stav na uvedenom úseku činnosti za postačujúci s tým, že zistenia menej závažného charakteru uvedené v texte Správy boli prerokované počas výkonu kontroly s riaditeľom kontrolovaného subjektu, resp. so zamestnancami, poverenými príslušnou agendou.   

	Kontrolná skupina overila vykonávanie odborných technických prehliadok vyhradených technických zariadení v objekte ZŠ Kalinčiakova. Náhodným výberom si vybrala vykonanie odbornej prehliadky a skúšky plynového zariadenia podľa             § 8 Vyhlášky č.86/1978 Z. z. a § 12 ods. 3 Vyhlášky č.718/2002 Z. z.. Kontrola zistila, že technické prehliadky sú vykonávané podľa spracovaného plánu kontrol technických zariadení a tieto sa vykonávajú pravidelne odborným certifikovaným pracovníkom plynových zariadení. Z vykonaných prehliadok je spracovaná „Správa z odbornej prehliadky a skúšky plynového zariadenia..“, v ktorej sú návrhy na odstránenie závad.
	Členovia kontrolnej skupiny pri overovaní z predložených materiálov zistili pretrvávajúci problém pri odstraňovaní závad, uvedených v „Správe z odbornej prehliadky a skúšky plynového zariadenia“ zo dňa 28. 11. 2005 v bode „C“ – ktorý obsahuje 16 bodov na odstránenie. K uvedenej „Správe“ bol spracovaný harmonogram odstránenia závad s určením konkrétnych termínov.
Kontrola zistila, že termíny na odstránenie závad sú prenesené aj do „Správy...“ zo dňa 10. 12. 2008 a sú aj v ostatnej „Správe....“ zo dňa 30. 11. 2011,  okrem bodov 3 a 5, s termínom odstránenia 31.8.2012, bez určenia konkrétnej zodpovednosti za odstránenie nedostatkov. Členovia kontrolnej skupiny počas trvania kontroly neboli oboznámení s písomným stanoviskom zriaďovateľa              ZŠ Kalinčiakova 12.
	Podľa vyjadrenia riaditeľa školy sú závady odstraňované podľa závažnosti, ale hlavne podľa finančných možností organizácie. Na odstránenie zistených závad požiadali zriaďovateľa o poskytnutie finančných prostriedkov, ktoré dostali, ale len na odstránenie havarijného stavu. Bolo by potrebné zo strany zriaďovateľa v rámci rozpočtu na príslušný rok finančné prostriedky navýšiť a určiť ich použitie na konkrétne odstránenie zistených závad.

Záver:

	Vykonanou kontrolou ZŠ Kalinčiakova, zameranou na preverenie hospodárenia organizácie v zmysle platných právnych predpisov a vnútorných noriem, neboli zistené nedostatky takého charakteru, aby bolo potrebné prijímať nápravné opatrenie. Zistené nedostatky menšej závažnosti boli odstránené, resp. prerokované v priebehu výkonu kontroly s riaditeľom školy.